അക്കിക്കാവ്, കടങ്ങോട് എരുമപ്പെട്ടി റോഡ് നിര്മ്മാണ പ്രവര്ത്തനങ്ങള് പാതിവഴിയില് കുന്നംകുളം: അക്കിക്കാവ് കടങ്ങോട് എരുമപ്പെട്ടി റോഡ് നിര്മ്മാണ പ്രവര്ത്തനങ്ങള് പാതിവഴിയില്. തൃശൂര് ജില്ലയില് കിഫ്ബി ഫണ്ട് ഉപയോഗിച്ച് നടപ്പിലാക്കുന്ന ആദ്യത്തെ റോഡ് നിര്മ്മാണ പദ്ധതിയാണ് കരാറുകാരന്റെയും ഉദ്യോഗസ്ഥരുടെയും ജനപ്രതിനിധികളുടെയും അലംഭാവം മൂലം നാട്ടുകാര്ക്ക് ബുദ്ധിമുട്ടായിരിക്കുന്നത്. 11.99 കോടി രൂപ അടങ്കല് തുക വകയിരുത്തിയിട്ടുണ്ടായിരുന്ന 9.4 കിലോമീറ്റര് റോഡ് നിര്മ്മാണം 10.10 കോടി രൂപയ്ക്കാണ് കരാര് നല്കിയിട്ടുള്ളതെന്നറിയുന്നു. 08022019 ന് ആരംഭിച്ച് 07082020 ന് നിര്മ്മാണം പൂര്ത്തീകരിക്കാനാണ് കരാറില് പറഞ്ഞിരിക്കുന്നത്. എന്നാല് നിര്മ്മാണം പാതിവഴിയില് നിര്ത്തിയിരിക്കുകയാണ്. 2021 മെയ് വരെ കാലാവധി നീട്ടി നല്കിയെങ്കിലും ഇതുവരെ നിര്മ്മാണ പ്രവര്ത്തനങ്ങള് ആരംഭിച്ചിട്ടില്ല. എരുമപ്പെട്ടി മുതല് കടങ്ങോട് മുക്കിലപ്പീടിക വരെയുള്ള ആദ്യഘട്ട പ്രവര്ത്തനങ്ങള് മാത്രമാണ് പൂര്ത്തീകരിച്ചത്. മുക്കിലപ്പീടിക മുതല് അക്കികാവ് വരെയുള്ള പാത തകര്ന്ന് യാത്ര ചെയ്യാന് കഴിയാത്ത അവസ്ഥയിലാണ്. കടങ്ങോട് നിന്ന് അക്കിക്കാവിലേക്ക് യാത്ര ചെയ്യണ്ടവര് പന്നിത്തടം, കോതച്ചിറ, ഒറ്റപ്പിലാവ് വഴികളേയാണ് ആശ്രയിക്കുന്നത്. കിഫ്ബി, പൊതുമരാമത്ത്, വാട്ടര് അതോറിറ്റി, വൈദ്യുതി വകുപ്പുകളുടെ ഏകോപനമില്ലായ്മയാണ് നിര്മ്മാണ പ്രവര്ത്തനങ്ങള്ക്ക് പ്രതികൂലമാകുന്നതെന്നും ആരോപണമുണ്ട്. ഉദ്യോഗസ്ഥരുടെയും കരാറുകാരന്റെയും അലംഭാവവും ഉത്തരവാദിത്തമില്ലായ്മയും ചോദ്യം ചെയ്യാന് എം.എല്.എ അടക്കമുള്ള ജനപ്രതിനിധികളും തയ്യാറാകുന്നില്ലെന്നും ആക്ഷേപമുണ്ട്. നിലവിലെ നിര്മ്മാണങ്ങളില് അപാകതകളുണ്ടെന്നും പരാതിയുണ്ട്. പലയിടത്തും കാനകള് പണിയുന്നില്ല. വെള്ളത്തിന്റെ ഒഴുക്ക് പരിഗണിക്കാതെയും കലുങ്കുകള് നിര്മ്മിക്കാതെയുമാണ് നിര്മ്മാണപ്രവര്ത്തനങ്ങള് നടത്തിയിരിക്കുന്നത്. നിര്മ്മാണം ഉടന് പൂര്ത്തീകരിക്കണമെന്നും അനാസ്ഥ കാണിക്കുന്ന കരാറുകാരനെ കരിമ്ബട്ടികയില് ഉള്പ്പെടുത്തണമെന്നും ആവശ്യപ്പെട്ട് ഇടം സാംസ്കാരിക വേദി മുഖ്യമന്ത്രിക്കും പൊതുമരാമത്ത് മന്ത്രിക്കും നിവേദനം നല്കി. അപാകതകള് പരിഹരിച്ച് റോഡ് നിര്മ്മാണം ഉടന് പൂര്ത്തിയാക്കണമെന്ന് ഇടം സാംസ്ക്കാരികവേദി പ്രസിഡന്റ് സുബിത എയ്യാല്, സെക്രട്ടറി ഷൗക്കത്ത് കടങ്ങോട് എന്നിവര് നിവേദനത്തില് ആവശ്യപ്പെട്ടു.